เทศกาลทุเรียนและผลไม้ภาคตะวันออก เน้นส่งเสริมการตลาดและขยายตลาดของสินค้าวิสาหกิจชุมชนถึงผู้บริโภค
นายกฤษ อุตตมะเวทิน รองอธิบดีกรมส่งเสริมการเกษตร กล่าวว่า ภาคตะวันออกเป็นแหล่งผลิตผลไม้คุณภาพที่สำคัญของประเทศ โดยเฉพาะผลไม้เศรษฐกิจอย่าง ทุเรียน มังคุด เงาะ และลองกอง โดยผลผลิตส่วนใหญ่ส่งออกไปต่างประเทศประมาณร้อยละ 60 ซึ่งมีประเทศคู่ค้าที่สำคัญคือ สาธารณรัฐประชาชนจีน ญี่ปุ่น ไต้หวัน และประเทศแถบอเมริกาและยุโรป เนื่องจากผลไม้ตะวันออกเป็นที่ชื่นชอบของผู้บริโภค จากรสชาติที่ดี มีคุณภาพ มีระบบการผลิตที่ได้มาตรฐานและปลอดภัย ซึ่งเป็นผลสำเร็จจากการบริหารจัดการที่มีระบบการผลิตที่ดีและการใช้เทคโนโลยีที่ทันสมัย ประกอบกับในช่วงเดือนพฤษภาคมของทุกปี จะมีผลผลิตส่วนใหญ่ออกสู่ตลาดเป็นจำนวนมาก จึงต้องมีการส่งเสริมการบริโภคภายในประเทศเพิ่มขึ้น ไม่ว่าจะเป็นการจำหน่ายแบบออนไลน์ ออฟไลน์ การจัดกิจกรรมการท่องเที่ยวเชิงเกษตรและการจัดงานประชาสัมพันธ์ เพื่อเป็นกลไกสำคัญช่วยกระจายผลผลิตจากเกษตรกรไปสู่ผู้บริโภคได้อย่างทั่วถึงมากขึ้น กรมส่งเสริมการเกษตร โดยสำนักงานส่งเสริมและพัฒนาการเกษตรที่ 3 จังหวัดระยอง จัดงาน Durian and Eastern Fruits Fest เทศกาลทุเรียนและผลไม้ภาคตะวันออก ระหว่างวันที่ 18-21 พฤษภาคมนี้ ที่ศูนย์การค้าเซ็นทรัลอยุธยา อำเภอพระนครศรีอยุธยา จังหวัดพระนครศรีอยุธยา เพื่อส่งเสริมการบริโภคทุเรียนและผลไม้ภาคตะวันออกคุณภาพดีให้กับผู้บริโภค ประชาสัมพันธ์ความหลากหลายของสายพันธุ์ทุเรียน และผลไม้เอกลักษณ์พิเศษเฉพาะถิ่นภาคตะวันออก ส่งเสริมการตลาดและขยายตลาดของสินค้าวิสาหกิจชุมชนและแม่บ้านเกษตรกรภาคตะวันออกให้ถึงกลุ่มผู้บริโภคได้อย่างทั่วถึง สำหรับสถานการณ์ไม้ผลภาคตะวันออกปัจจุบันในพื้นที่จังหวัดระยอง จันทบุรี ตราด โดยทุเรียน คาดการณ์ปริมาณผลผลิต 782,942 ตัน มีผลผลิตที่เก็บเกี่ยวแล้ว 540,650 ตัน เหลือผลผลิตที่ยังไม่ได้เก็บเกี่ยว 242,292 ตัน